Document ID: /roh_data/filtered/fineweb-2-filterrobots_roh.jsonl.gz/54825

A moda concisa
Anc avant paucs onns eran gieus vaira chars, ma per la paja eran inclusas tut las funcziuns. Tras las novas purschidas da "freemium" e tras la pussaivladad da cumprar elements directamain en las applicaziuns (cumpras integradas u cumpras "in app") è quai sa midà.
Las apps e las funcziuns fundamentalas dals gieus vegnan per il solit messas a disposiziun gratuitamain. Savens ston ins mintgamai pajar ina pitschna summa per survegnir ina nova funcziun u per cuntanscher il proxim livel dal gieu. En l'ardur dal cumbat èsi bleras giadas difficil da resister a la tentaziun, cunzunt sch'ins po pajar la summa mo cun in clic, senza stuair avrir la bursa. Ils singuls imports sa summeschan dentant svelt e pon chaschunar in quint salà che surpassa schizunt l'entir pretsch da l'app.
Quai vala er per ils freemiums, nua che tut las funcziuns fundamentalas èn disponiblas. Qua cumparan percunter reclamas, u l'offerent survegn tias datas. Per pudair duvrar funcziuns da meglra qualitad u per bloccar las reclamas ston ins pajar in abunament. Quel dura savens almain 1 onn.
Bain datti pia en l'internet purschidas gratuitas, ma quellas cuntegnan savens custs zuppads.
Tips
- Controllescha avant l'installaziun, sch'igl exista mo in'app cun cumpras integradas. Ta decida uschiglio plitgunsch per in'app che custa insatge al cumenzament, ma che metta a disposiziun tut las funcziuns. A la fin è quai per tai savens pli bunmartgà.
- Ponderescha, sch'i fa propi senn da cumprar ina bavronda magica per cumbatter cunter monsters. Evitescha da cumprar insatge en l'ardur dal cumbat. Prenda temp e ponderescha minuziusamain tia decisiun. Fa in gieu insumma anc senn, sche ti pos cumprar da bel principi tut las forzas?
- Configurescha tes apparats uschia, che cumpras integradas vegnan bloccadas.
- T'infurmescha – avant che cumprar in abunament – cunzunt davart las cundiziuns da desditga ch'èn per part fitg cumplexas.